BEGRUNDELSE

1. Forslagets indhold

Ved Rådets forordning (EF) nr. 1185/2003 om fjernelse af hajfinner om bord på fartøjer[1] fastsættes et generelt forbud mod "finning" af hajer, hvor finnerne fjernes fra hajerne, og resten af hajen atter kastes over bord.

I henhold til forordning (EF) nr. 1185/2003 har medlemsstaterne ret til at udstede en særlig fiskeritilladelse til forarbejdning om bord, hvorved hajfinnerne fjernes fra kroppen. For at sikre at der er sammenhæng mellem finnernes og hajkroppenes vægt, fastsættes et vægtforhold mellem finner og krop. Eftersom sådanne forarbejdningsprocesser sker om bord på fartøjerne, kan finnerne og kroppene landes i forskellige havne. Inspektørerne er afhenvist til logbogsoptegnelserne, når de skal afgøre, om hajfinnekvoten er overholdt. I sådanne tilfælde og som følge af det utilregnelige kontrol‑ og håndhævelsesniveau i de forskellige havne rundt omkring i verden, hvor sådanne fangster finder sted, kan "finning" af hajer ske, og det er ofte vanskeligt at opspore og endnu vanskeligere at bevise i retssager. Under sådanne omstændigheder besværliggøres dataindsamlingen (fx artsidentifikation og bestandsstrukturen), der ligger til grund for videnskabelig rådgivning for fiskeriforvaltning og bevaringsforanstaltninger.

EU har indgået en række internationale forpligtelser om beskyttelse af hajer i overensstemmelse med De Forenede Nationers Levnedsmiddel- og Landbrugsorganisations (FAO) adfærdskodeks for ansvarligt fiskeri og især under den internationale handlingsplan for hajer, der blev vedtaget af FAO i 1999. FAO's internationale handlingsplan dannede grundlag for Kommissionens meddelelse fra 2009 om en EF-handlingsplan for bevarelse og forvaltning af hajer[2], hvorved Kommissionen forpligtede sig til at vedtage alle nødvendige foranstaltninger til bevarelse af hajer og minimere affald og udsmid fra hajfangster. Rådet godkendte EU's overordnede tilgang og de særlige målsætninger, som blev fastsat i ovennævnte meddelelse[3]. "Finning" af hajer behandles også af en række regionale fiskeriforvaltningsorganisationer, fx Den Internationale Kommission for Bevarelse af Tunfiskebestanden i Atlanterhavet (ICCAT) og Tunkommissionen for Det Indiske Ocean (IOTC), som mener, at det er problematisk i forhold til overvågning og effektivitet at vægtforholdet mellem finner og krop bruges som et instrument til at påvise, at hajfinning ikke finder sted. Mange forskere fra disse organisationer foretrækker, at hajer landes med finnerne på kroppen.

Den Videnskabelige, Tekniske og Økonomiske Komité for Fiskeri (STECF) anerkender, at der er problemer med finning af hajer og anbefaler, at alle selachier (haj- og rokkearter) landes med finnerne/vingerne forbundet med kroppen.

For at sikre den rette forvaltning og bevaring af hajbestandene bør forordningen derfor ændres.

2. RESULTAT AF HØRINGER AF INTERESSEREDE PARTER OG KONSEKVENSANALYSE

Europa‑Kommissionen gennemførte en offentlig høring af interesserede parter og offentligheden mellem den 15.11.2010 og den 21.2.2011 med henblik på at indsamle oplysninger om den bedste måde at ændre Rådets forordning (EF) nr. 1185/2003 på. Resultatet af høringen viser, at "landing med finnerne på" anses for det bedste alternativ. Der er blevet foretaget en konsekvensanalyse.

3. FORSLAGETS JURIDISKE INDHOLD

Hovedindsatsen går ud på at ændre Rådets forordning (EF) nr. 1185/2003 i henhold til artikel 43, stk. 2, i Traktaten om Den Europæiske Unions funktionsmåde.

Forslaget hører under Den Europæiske Unions enekompetence og følger proportionalitetsprincippet.

Det foreslåede instrument er en Europa‑Parlamentets og Rådets forordning, eftersom andre instrumenter ikke vil være hensigtsmæssige, da en forordning skal ændres ved en forordning.

4. VIRKNINGER FOR BUDGETTET

Foranstaltningen medfører ikke yderligere udgifter for EU.

2011/0364 (COD)

Forslag til

EUROPA-PARLAMENTETS OG RÅDETS FORORDNING

om ændring af Rådets forordning (EF) nr. 1185/2003 om fjernelse af hajfinner om bord på fartøjer

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,

efter den almindelige lovgivningsprocedure og

ud fra følgende betragtninger:

(1) Ved Rådets forordning (EF) nr. 1185/2003 om fjernelse af hajfinner om bord på fartøjer[4] fastsættes et generelt forbud mod "finning" af hajer, hvor finnerne fjernes fra hajerne, og resten af hajen atter kastes over bord.

(2) Fisk, der tilhører den systematiske enhed Elasmobranchii, som omfatter hajer, skader og rokker, er meget sårbare over for befiskning på grund af de særlige karakteristika ved deres livscyklus, der betyder, at de vokser langsomt, kønsmodnes sent og reproducerer sig i begrænset omfang. I de seneste år har visse hajbestande været voldsomt udsatte og alvorligt truede på grund af den kraftige stigning i efterspørgslen efter hajprodukter og især finner.

(3) Ved forordning (EF) nr. 1185/2003 har medlemsstaterne ret til at udstede en særlig fiskeritilladelse til forarbejdning om bord, hvorved hajfinnerne fjernes fra kroppen. For at sikre sammenhæng mellem finnernes og hajkroppenes vægt fastsættes et vægtforhold mellem finner og krop, men som følge af forarbejdningen kan finner og kroppen landes i forskellige havne. I sådanne tilfælde er det virkningsløst at måle forholdet mellem vægten af finnerne og kroppene, hvilket dermed gør det muligt at udføre hajfinning. Under sådanne omstændigheder besværliggøres dataindsamlingen, fx artsidentifikation og bestandsstrukturen, der ligger til grund for videnskabelig rådgivning for fiskeriforvaltning og bevaringsforanstaltninger.

(4) De forenede Nationers Organisation for Ernæring og Landbrug (FAO) vedtog i 1999 en international handlingsplan til bevarelse og forvaltning af hajer, som dannede grundlag for Kommissionens meddelelse fra 2009 om en EF-handlingsplan for bevarelse og forvaltning af hajer[5], hvorved EU forpligtede sig til at vedtage alle nødvendige foranstaltninger til bevarelse af hajer og minimere affald og udsmid fra hajfangster. Rådet godkendte EU's overordnede tilgang og særlige målsætninger, som blev fastsat i ovennævnte meddelelse[6].

(5) Den Videnskabelige, Tekniske og Økonomiske Komité for Fiskeri (STECF) anerkender, at finning af hajer er et problem og opfordrer til, at det forbydes uden undtagelse, og anbefaler samtidig, at alle selachier (haj- og rokkearter) landes med finnerne/vingerne fastgjort til kroppen.

(6) En række regionale fiskeriforvaltningsorganisationer behandler i stigende grad finning af hajer, og deres videnskabelige organer foretrækker, at hajerne landes med finnerne på kroppen.

(7) I 2010-2011 gennemførte Europa‑Kommissionen som del af den påkrævende konsekvensanalyse en offentlig høring med henblik på at indsamle oplysninger om den bedste måde at ændre Rådets forordning (EF) nr. 1185/2003 på. Konklusionen af konsekvensanalysen er, at forordningen bør ændres, således at alle hajer landes med finnerne på kroppen. For at nå den grundlæggende målsætning og bevare hajbestandene og som følge af resultatet af den offentlige høring er det nødvendigt og hensigtsmæssigt at ændre forordning (EF) nr. 1185/2003 i overensstemmelse hermed —

VEDTAGET DENNE FORORDNING:

Artikel 1

I forordning (EF) nr. 1185/2003 foretages følgende ændringer:

1) Artikel 2, nr. 3, udgår.

2) Efter artikel 3, stk. 1, indsættes følgende stykke 1a:

"1a. Med forbehold af stk. 1 og for at lette opbevaringen om bord må hajfinnerne skæres delvist igennem og foldes ind mod kroppen."

3) Artikel 4 udgår.

4) Artikel 5 udgår.

5) Artikel 6 affattes således:

"Artikel 6 Rapporter

1. Hvis et fartøj, der fører en medlemsstats flag, fanger, medfører, omlader eller lander hajer, skal flagmedlemsstaten senest den 1. maj sende Kommissionen en detaljeret årsrapport om denne forordnings gennemførelse det foregående år. Rapporten skal beskrive overvågningen af fartøjers overensstemmelse med forordningen og de håndhævelsesforanstaltninger, som medlemsstaten har truffet i tilfælde af manglende overholdelse. Navnlig skal der meddeles følgende oplysninger:

– antallet af hajlandinger

– antallet af gennemførte kontroller

– antallet og typen af tilfælde, hvor der påvises manglende overholdelse, herunder fuldstændig identifikation af de(n) pågældende fartøj(er).

2. Efter medlemsstaternes forelæggelse af den anden årsrapport i henhold til stk. 1 skal Kommissionen senest den 1. januar 2016 over for Europa-Parlamentet og Rådet redegøre for, hvordan denne forordning fungerer, samt for den internationale udvikling på området."

Artikel 2 Ikrafttræden

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles,

På Europa-Parlamentets vegne På Rådets vegne

Formand Formand

[1] EUT L 167 af 4.7.2003, s. 2.

[2] KOM(2009) 40.

[3] Rådets konklusioner 7723/09 af 17. marts 2009.

[4] EUT L 167 af 4.7.2003, s. 2.

[5] KOM(2009) 40.

[6] Rådets konklusioner 7723/09 af 17. marts 2009.